《遺教經》又名《佛垂般涅槃略說教誡經》。此為佛之最後說法，「於我滅後當尊重波羅提木叉（戒）……當知此則是汝大師……」當機雖為僧，但亦為四眾規範與佛法之基礎。
釋迦牟尼佛．初轉法輪．度阿若憍陳如。最後說法．度須跋陀羅。所應度者．皆已度訖。於娑羅雙樹間．將入涅槃。是時中夜．寂然無聲．為諸弟子略說法要。
汝等比丘．於我滅後．當尊重珍敬波羅提木叉。如闇遇明．貧人得寶。當知此則是汝大師．若我住世．無異此也。持淨戒者．不得販賣貿易．安置田宅．畜養人民．奴婢．畜生。一切種植及諸財寶．皆當遠離．如避火坑。不得斬伐草木．墾土掘地．合和湯藥．占相吉凶．仰觀星宿．推步盈虛．歷數算計．皆所不應。節身時食．清淨自活。不得參預世事．通致使命．咒術仙藥．結好貴人．親厚媟慢．皆不應作。當自端心．正念求度。不得包藏瑕疵．顯異惑眾。於四供養．知量知足。趣得供事．不應畜積。此則略說持戒之相。戒是正順解脫之本．故名波羅提木叉。依因此戒．得生諸禪定．及滅苦智慧。是故比丘．當持淨戒．勿令毀缺。若人能持淨戒．是則能有善法。若無淨戒．諸善功德皆不得生。是以當知．戒為第一安穩功德之所住處。
汝等比丘．已能住戒．當制五根．勿令放逸．入於五欲。譬如牧牛之人．執杖視之．不令縱逸．犯人苗稼。若縱五根．非唯五欲．將無涯畔．不可制也。亦如惡馬．不以轡制．將當牽人．墜於坑陷。如被劫賊(註一)．苦止一世．五根賊禍．殃及累世。為害甚重．不可不慎。是故智者制而不隨．持之如賊．不令縱逸。假令縱之．皆亦不久見其磨滅。此五根者．心為其主．是故汝等當好制心。心之可畏．甚於毒蛇．惡獸．怨賊．大火越逸．未足喻也。譬如有人．手執蜜器．動轉輕躁．但觀於蜜．不見深坑。譬如狂象無鉤．猿猴得樹．騰躍踔躑．難可禁制。當急挫之．無令放逸。縱此心者．喪人善事．制之一處．無事不辦。是故比丘．當勤精進．折伏汝心。
汝等比丘．受諸飲食．當如服藥。於好於惡．勿生增減。趣得支身．以除饑渴。如蜂採華．但取其味．不損色香．比丘亦爾。受人供養．趣自除惱．無得多求．壞其善心。譬如智者．籌量牛力所堪多少．不令過分．以竭其力。
汝等比丘．晝則勤心修習善法．無令失時．初夜後夜．亦勿有廢。中夜誦經．以自消息。無以睡眠因緣．令一生空過．無所得也。當念無常之火．燒諸世間．早求自度．勿睡眠也。諸煩惱賊．常伺殺人．甚於怨家．安可睡眠．不自警寤。煩惱毒蛇．睡在汝心．譬如黑蚖．在汝室睡。當以持戒之鉤．早摒除之。睡蛇既出．乃可安眠。不出而眠．是無慚人也。慚恥之服．於諸莊嚴．最為第一。慚如鐵鉤．能制人非法。是故比丘．常當慚恥．無得暫替。若離慚恥．則失諸功德。有愧之人．則有善法。若無愧者．與諸禽獸無相異也。
汝等比丘．若有人來節節支解．當自攝心．無令瞋恨。亦當護口．勿出惡言。若縱恚心．則自妨道．失功德利。忍之為德．持戒苦行所不能及。能行忍者．乃可名為有力大人。若其不能歡喜忍受惡罵之毒如飲甘露者．不名入道智慧人也。所以者何。瞋恚之害．破諸善法．壞好名聞。今世後世．人不喜見。當知瞋心．甚於猛火。常當防護．無令得入。劫功德賊．無過瞋恚。白衣受欲．非行道人．無法自制．瞋猶可恕。出家行道．無欲之人．而懷瞋恚．甚不可也。譬如清冷雲中．霹靂起火．非所應也。
汝等比丘．當自摩頭．已捨飾好．著壞色衣．執持應器．以乞自活。自見如是．若起憍慢．當疾滅之。增長憍慢．尚非世俗白衣所宜．何況出家入道之人．為解脫故．自降其身而行乞耶。
汝等比丘．諂曲之心．與道相違．是故宜應質直其心。當知諂曲但為欺誑．入道之人．則無是處。是故汝等．宜當端心．以質直為本。
汝等比丘．當知多欲之人．多求利故．苦惱亦多。少欲之人．無求無欲．則無此患。直爾少欲．尚宜修習．何況少欲能生諸功德。少欲之人．則無諂曲以求人意．亦復不為諸根所牽。行少欲者．心則坦然．無所憂畏。觸事有餘．常無不足。有少欲者．則有涅槃。是名少欲。
汝等比丘．若欲脫諸苦惱．當觀知足。知足之法．即是富樂安穩之處。知足之人．雖臥地上．猶為安樂。不知足者．雖處天堂．亦不稱意。不知足者．雖富而貧。知足之人．雖貧而富。不知足者．常為五欲所牽．為知足者之所憐愍。是名知足。
汝等比丘．欲求寂靜無為安樂．當離憒鬧．獨處閒居。靜處之人．帝釋諸天所共敬重。是故當捨己眾他眾．空閒獨處．思滅苦本。若樂眾者．則受眾惱。譬如大樹．眾鳥集之．則有枯折之患。世間縛著．沒於眾苦．譬如老象溺泥．不能自出。是名遠離。
汝等比丘．若勤精進．則事無難者。是故汝等當勤精進。譬如小水常流．則能穿石。若行者之心數數懈廢．譬如鑽火．未熱而息．雖欲得火．火難可得。是名精進。
汝等比丘．求善知識．求善護助．無如不忘念。若有不忘念者．諸煩惱賊則不能入。是故汝等．常當攝念在心。若失念者．則失諸功德。若念力堅強．雖入五欲賊中．不為所害。譬如著鎧入陣．則無所畏。是名不忘念。
汝等比丘．若攝心者．心則在定。心在定故．能知世間生滅法相。是故汝等．常當精勤修習諸定。若得定者．心則不散。譬如惜水之家．善治堤塘．行者亦爾。為智慧水故．善修禪定．令不漏失。是名為定。
汝等比丘．若有智慧．則無貪著。常自省察．不令有失。是則於我法中．能得解脫。若不爾者．既非道人．又非白衣．無所名也。實智慧者．則是度老病死海堅牢船也．亦是無明黑闇大明燈也．一切病者之良藥也．伐煩惱樹之利斧也。是故汝等．當以聞思修慧而自增益。若人有智慧之照．雖無天眼．而是明見人也。是名智慧。
汝等比丘．若種種戲論．其心則亂。雖復出家．猶未得脫。是故比丘．當急捨離亂心戲論。若汝欲得寂滅樂者．唯當速滅戲論之患。是名不戲論。
汝等比丘．於諸功德．常當一心．捨諸放逸．如離怨賊。大悲世尊所說利益．皆已究竟．汝等但當勤而行之。若於山間．若空澤中．若在樹下．閒處靜室．念所受法．勿令忘失。常當自勉．精進修之．無為空死．後致有悔。我如良醫．知病說藥．服與不服．非醫咎也。又如善導．導人善道．聞之不行．非導過也。
汝等若於苦等四諦有所疑者．可疾問之。毋得懷疑．不求決也。爾時世尊如是三唱．人無問者。所以者何。眾無疑故。時阿[少/免]樓馱．觀察眾心．而白佛言．世尊．月可令熱．日可令冷．佛說四諦不可令異。佛說苦諦實苦．不可令樂。集真是因．更無異因。苦若滅者．即是因滅．因滅故果滅。滅苦之道．實是真道．更無餘道。世尊．是諸比丘．於四諦中．決定無疑。
於此眾中．所作未辦者．見佛滅度．當有悲感。若有初入法者．聞佛所說．即皆得度。譬如夜見電光．即得見道。若所作已辦．已度苦海者．但作是念．世尊滅度．一何疾哉。阿[少/免]樓馱雖說是語．眾中皆悉了達四聖諦義。世尊欲令此諸大眾皆得堅固．以大悲心．復為眾說．汝等比丘．勿懷悲惱。若我住世一劫．會亦當滅。會而不離．終不可得。自利利人．法皆具足。若我久住．更無所益。應可度者．若天上人間．皆悉已度。其未度者．皆亦已作得度因緣。自今已後．我諸弟子展轉行之．則是如來法身常在而不滅也。是故當知．世皆無常．會必有離。勿懷憂惱．世相如是當勤精進．早求解脫。以智慧明．滅諸癡闇。世實危脆．無堅牢者。我今得滅．如除惡病。此是應捨．罪惡之物．假名為身．沒在老病生死大海。何有智者．得除滅之．如殺怨賊而不歡喜。
汝等比丘．常當一心．勤求出道。一切世間動不動法．皆是敗壞不安之相。汝等且止．勿得復語。時將欲過．我欲滅度．是我最後之所教誨。
註一、《遺教經》文為「如被劫賊、苦止一世」，《遺教經論》為「如被劫害，苦止一世」，《住法記》為「如被賊害，苦止一世」。